
PROIECT DE DECIZIE nr. 
din 05 noiembrie 2026

Cu privire la aprobarea încheierii Acordului Adițional la Acordul de parteneriat 
pentru implementarea proiectului „Reabilitarea și modernizarea sălii de sport a 
Școlii Profesionale din orașul Ștefan Vodă” și alocarea contribuției financiare de
către Consiliul raional Ștefan Vodă 

       În scopul susținerii inițiativelor de dezvoltare a infrastructurii educaționale și sportive la nivelul raionului, precum și examinând demersul nr. 53/02-01 din 24 septembrie 2026 înaintat de către Asociația Obștească „Renașterea” privind solicitarea sprijinului financiar suplimentar pentru implementarea proiectului „Reabilitarea și modernizarea sălii de sport a Școlii Profesionale din orașul Ștefan Vodă”, în contextul definitivării costurilor de implementare a proiectului, în urma procedurii de achiziție a lucrărilor, care au evidențiat necesitatea suplimentării resurselor financiare alocate inițial;
    în conformitate cu prevederile Legii nr. 397/2003 privind finanțele publice locale; art. 4 alin. (2), lit. g1) , alin. (3) al Legii nr. 435/2006 privind descentralizarea administrativă; Acordului de parteneriat și finanțare nr.1 din 09.07.2026 aprobat prin Decizia Consiliului raional Ștefan Vodă nr. 3/13 din 19.06.2026;
    în baza art. 43 alin. (1) lit. t), alin. (2), art. 46 din Legea nr. 436/2006 privind administrația publică locală, Consiliul raional Ștefan Vodă DECIDE:
1. Se ia act de demersul Asociației Obștești „Renașterea” privind solicitarea sprijinului financiar suplimentar pentru implementarea proiectului „Reabilitarea și modernizarea sălii de sport a Școlii Profesionale din orașul Ștefan Vodă”, în contextul definitivării costurilor de implementare a proiectului, în urma procedurii de achiziție a lucrărilor. 
2. Se aprobă încheierea Acordului Adițional la Acordul de parteneriat între Consiliul raional Ștefan Vodă și Asociația Obștească „Renașterea” pentru realizarea proiectului menționat la pct. 1, (anexa 1).
3. Se aprobă alocarea din sursele disponibile ale bugetului raional pentru anul 2026 a contribuției financiare suplimentare în sumă de 185.000,00 mii lei pentru implementarea proiectului „Reabilitarea și modernizarea sălii de sport a Școlii Profesionale din orașul Ștefan Vodă”. 
4. Se împuternicește președintele raionului Ștefan Vodă să semneze Acordul Adițional la Acordul de parteneriat cu Asociația Obștească „Renașterea” și să asigure realizarea prevederilor acestuia. 
5. Mijloacele financiare vor fi utilizate exclusiv conform bugetului proiectului și documentației aprobate de părțile semnatare. 
6. Direcția finanțe a Consiliului raional Ștefan Vodă va asigura alocarea mijloacelor financiare în limita bugetului aprobat și conform cadrului legal în vigoare.
7. Direcția construcții, gospodărie comunală și drumuri va monitoriza executarea lucrărilor de reparație a obiectului menționat în pct.1, va verifica respectarea prevederilor tehnice și va informa conducerea raionului privind stadiul realizării acestora.
8. Controlul executării prezentei decizii se atribuie Președintelui raionului Ștefan Vodă, dnei Olga LUCHIAN.
9. Prezenta decizie poate fi contestată cu cerere prealabilă la autoritatea emitentă cu sediul în or. Ștefan Vodă, str. Libertății nr. 1, în termen de 30 zile de la data comunicării, potrivit prevederilor Codului administrativ al Republicii Moldova nr. 116/2018.
10. Prezenta decizie se publică în Registrul de stat al actelor locale, pe pagina web a Consiliului raional www.stefan-voda.md și se comunică: Oficiului Teritorial Căușeni al Cancelariei de Stat; Asociației Obștești „Renașterea”, direcțiilor Consiliului raional Ștefan Vodă și altor entități.


Președintele ședinței                                                                                                                 
Contrasemnează: 
Secretarul Consiliului raional    




















Anexa nr. 1
la Decizia Consiliului raional Ștefan Vodă nr._________________________2026


ACORD ADIȚIONAL
Nr. _____ din _______________ 2026
la Acord de Parteneriat și Finanțare 
Nr. 01 din  “09” iulie 2026

Încheiat între, 
CONSILIUL RAIONAL ȘTEFAN VODĂ, cu sediul în or. Ștefan Vodă, str. Libertății 1, Republica Moldova, cod fiscal: 1007601010932, reprezentat de către Președintele raionului - Olga LUCHIAN, care activează în baza Deciziei Consiliului raional Ștefan Vodă nr. 9/1 din 02 decembrie 2023 „Cu privire la alegerea în funcția de președinte al raionului Ștefan Vodă”, în conformitate cu Legea nr. 436/2006 privind administrația publică locală, denumit în continuare „Cofinanțatorul”,
și
Asociația Obștească „RENAȘTEREA” cu sediul s. Talmaza, str. 27 august, nr. 182, Republica Moldova, cod fiscal 1019620010437, reprezentată de către Directorul Executiv - Alexandru CORCEAC, denumită în continuare „Partenerul implementator”,

denumite în continuare, în mod colectiv, „Părțile”,

Având în vedere Acordul de parteneriat și finanțare nr. 01 din „09” iulie  2026, aprobat prin Decizia Consiliului raional Stefan Vodă nr. 3/13 din 19 iunie 2026, încheiat în scopul implementării proiectului „Reabilitarea și modernizarea sălii de sport a Școlii Profesionale din orașul Ștefan Vodă”;

Ținând cont de faptul că, în urma desfășurării procedurii de achiziție a lucrărilor aferente proiectului „Reabilitarea și modernizarea sălii de sport a Școlii Profesionale din orașul Ștefan Vodă”, valoarea ofertei comerciale selectate depășește cuantumul resurselor financiare alocate inițial, fiind necesară suplimentarea contribuției financiare pentru asigurarea executării integrale a lucrărilor contractate și realizarea obiectivelor proiectului;

Având în vedere Decizia Consiliului Raional Ștefan Vodă nr. 3/13 din 19 iunie 2026 privind alocarea mijloacelor financiare suplimentare în acest scop,

Au convenit asupra următoarele:
I. OBIECTUL ACORDULUI ADIȚIONAL
1.1.  Punctul 1.2 din Capitolul I „Obiectul acordului” se modifică și se expune în următoarea redacție:
„1.2. Consiliul raional Ștefan Vodă participă la finanțarea proiectului cu suma de  685.000,00 lei, alocată din bugetul raional.”
1.2.  Punctul 4.1 din Capitolul IV „Modalitatea de finanțare” se modifică și se expune în următoarea redacție:
„4.1. Contribuția financiară în sumă de 685.000,00 lei se transferă în baza solicitărilor și documentelor justificative prezentate de Partenerul implementator.”

II. DISPOZIȚII FINALE
2.1.  Toate celelalte prevederi ale Acordului de parteneriat și finanțare nr. 01 din „09” iulie  2026 rămân nemodificate și continuă să producă efecte juridice în condițiile stabilite inițial.
2.2. Prezentul Acord adițional intră în vigoare la data semnării de către ambele Părți și constituie parte integrantă a Acordului de parteneriat și finanțare.
2.3. Prezentul Acord adițional este întocmit în două exemplare originale, câte unul pentru fiecare Parte, ambele având aceeași valoare juridică.


Rechizitele și semnăturile Părților 

	CONSILIUL RAIONAL ȘTEFAN VODĂ
Adresa: or. Ștefan Vodă, str. Libertății 1, Republica Moldova
Cod fiscal: 1007601010932

	Asociația Obștească „RENAȘTEREA”
Adresa: s. Talmaza, str. 27 august, nr. 182, Republica Moldova
Cod fiscal: 1019620010437 


	Președintele raionului Ștefan Vodă
Olga LUCHIAN

_____________________________
L.Ș.
	Director Executiv
Alexandru CORCEAC

_____________________________
L.Ș.

